tartuNLP/wikipedia-smugri-20251201 huggingface dataset:
Khea

Ivo Alfredo Thomas Serue (esinejanimega Khea; sündinud 13. aprillil 2000 Mar del Platas Buenos Airese provintsis Argentinas), on laulja.
Ta alustas nagu paljud teised Argentina noored, sepistades oma karjääri tänavatel ja otsis katsetustes oma muusikalist identiteeti. 
Elulugu.
Juba lapsena arendas ta oma muusikamaitset ja soovis saada lauljaks. Khea esimesed sammud muusikatööstuses oli osalemine muusikafestivalidel ja ta tegi väikeseid teoseid freestyle räpi stiilis, mis viis ta sügavamale selle kiiresti areneva tahke poole. Juba enne 18-aastaseks saamist oli Khea kirjutanud mõne muusikapala.
2019. aasta mais jõudis see Spotify kaudu 14 miljoni kuulajani kuus, kuuludes 180 kuulatuima hulka maailmas.
Novhorod-Siverskõi

Novgorod-Siverskõi (ukraina Новгород-Сіверський, vene Новгород-Северский) on oblastilise alluvusega linn Ukrainas Tšernigivi oblastis, Novgorod-Siverskõi rajooni halduskeskus (ei kuulu ise rajooni koosseisu). Novgorod-Siverskõi asub Desna jõe vasakul kaldal.
Novgorod-Siverskõid on esmamainitud 1044. aastal, Magdeburgi linnaõigused sai 1620. aastal.
Ukraina 2001. aasta rahvaloenduse andmetel oli Novgorod-Siverskõi elanikest ukrainlasi 93,73%, venelasi 5,33%, valgevenelasi 0,37%, juute 0,13% ja mustlasi 0,09%.
American Airlinesi lend 191

American Airlinesi lend 191 oli Ameerika Ühendriikide sisene reisilend Chicagost Los Angelesse. 25. mail 1979, vahetult pärast õhkutõusmist, kukkus lennuk alla. Õhusõiduki küljest eraldus vasakpoolne mootor ja sellest tekkisid tasakaaluhäired. 258 reisijat, 13 meeskonnaliiget ning kaks inimest maa peal hukkusid. Kokku 273 surmasaanuga lennuõnnetus oli ohvriterohkeim Ameerika Ühendriikide ajaloos. 
Lennufirma.
American Airlines on üks suurimaid lennufirmasid Ameerika Ühendriikides. Ettevõtte esimese lennu tegi Charles Lindbergh 15. aprillil 1926, kes lendas Saint Louisest Chicagosse, et vedada posti. Kaheksa aastat hiljem mindi posti vedamiselt üle reisilendude teenuse pakkumisele ja seda teeb ettevõte siiani. Alates 2019. aasta detsembrist lendab American Airlines 55 riiki viiel kontinendil.
Õnnetus.
Ilm oli selge ja lennuk McDonnell Douglas DC-10-10 valmistus õhkutõusmiseks O’Hare’i lennurajalt 32R. Õhkutõusmise ajal eraldus lennuki kerest vasak mootor koos pülooniga, lendas üle tiiva ja kukkus stardirajale. Lend 191 jätkas õhkutõusmist ja hakkas aeronavigatsiooniliste jõudude tasakaalu puudumise tõttu vasakule kreeni kalduma. Õhusõiduk jätkas tõusmist, kuni kreeni kaldenurk oli 112 kraadi ning lennuki ninaosa suunatud allapoole horisonti.
Lend 191 kukkus avatud väljale, õhusõiduk purunes ja järgnes tulekahju. Hukkus 273 inimest. Hävisid õhusõidukiangaar ning mitu autot ja haagist lähedal asuvas haagistepargis.
Õnnetuse põhjus.
Ameerika Ühendriikide riiklik transporditurvalisuse amet (NTSB) tegi kindlaks, et õnnetuse võis põhjustada lennukile kriitilisel õhkutõusmise ajal mõjunud ebasümmeetrilised aerodünaamilised jõud. Sellele järgnesid õhusõiduki rullumine ning vasakpoolse mootori ja pülooni ühenduse eraldumine.
Mälestamine.
2009. aastal püstitati hukkunutele mälestusmärk Lake Parki Chicagos. Enne seda ei olnud 32 aastat ohvrite mälestuseks alalist memoriaali tehtud. Mälestusmärk on 0,6 meetrit kõrge nõgus sein omavahel kokku sobivate telliskividega, mille peal on lennuõnnetuse ohvrite nimed. Pidulik memoriaali pühitsemine leidis aset 15. oktoobril 2011. aastal.
Kompressioonsokid

 
Kompressioonsokid ehk tugisukad võeti meditsiinisektoris 1950. aastatel kasutusele veresoonkonna haiguste ravis (veenilaiendid, tromboosid jne), samuti diabeetikute ravis. Laialdane levik sporti on toimunud suhteliselt hiljuti. 
Kuidas toimib?
Kompressioonsokid parandavad vere tsirkulatsiooni lihastes, mille tulemusel kiireneb ainevahetuse jääkproduktide (nt laktaat) neutraliseerimine ja kehast eemaldamine ning ühtlasi tagab ka lihaste parema hapnikuga varustamise. Vere tsirkulatsiooni tõhustav toime seisneb selle, et kompressiooni tulemusena sulguvad pindmised veenid, mis omakorda põhjustab vereringe intensiivistumise lihase süvaveenides. Kompressiooni tulemusel lihase ainevahetuse kiirenemist on kinnitanud mitmed uuringud. Lisaks tõstavad kompressioonsokid lihase kompaktsust, mis aitab absorbeerida väliseid jõude, alandada vibratsiooni ja salvestada elastsusenergiat. Mehaaniline tugi aitab vältida ka lihaskiudude mikrovigastusi ja ka võimalikke ülekoormusvigastusi.
Kuidas kasutada ?
Kasutusala on väga lai: nii sportimisel, enne sporti, kui ka pärast spordiga tegelemist, nii harrastajad kui ka tippsportlased. Kirjanduses mainitu põhjal on kompressioonsokid kindlasti õigustatud kesk ja vanemas eas harrastajate seas, kuna ealiste iseärasuste tõttu on aeglasem taastumine, kehvem vere tsirkulatsioon, mille läbi suureneb ka vigastuse oht.
Väga paljud sportlased on maininud kompressioonsokkide kasutamist reisimisel (autosõit, lendamine). Pikka aega piiratud liikumisasendis viibimine tekitab kange lihase tunde, jalgadesse tekib turse. Kompressiooni kasutamine aitab mainitud vaevusi oluliselt leevendada.
Üldjuhul kompressioonsokkide kasutamisele ajalist piirangut seatud ei ole. On palju näiteid, kui kompressioonsokid on jäetud peale ka ööseks. Pigem on tegemist iga inimese individuaalse lähenemisega.
Levinumad tooted
- sääreümbris
- põlvik
- reieümbris
- varrukad
- püksid
- sukad
Mahan Air

Mahan Air (pärsia keeles هواپیمایی ماهان | Havâpeymâye Mâhân) on Mahani lennufirma – 1991. aastal Iraanis asutatud eravalduses lennufirma, mis teeb nii riigisiseseid kui ka rahvusvahelisi lende. Rahvusvaheliste lendude sihtkohad asuvad Kaug-Idas, Kesk-Aasias ja Euroopas.
Durovi loomateater

Vladimir Durovi nimeline Loomateater (vene keeles Театр зверей имени Владимира Дурова) on lasteteater Moskvas, kus laval esinevad dresseeritud loomad.
1908. aastal ostis tsirkuseartist ja loomataltsutaja Vladimir Durov Moskvas Staraja Božedomka tänaval (tänapäeval Durovi tänav) häärberi hobusetalli ja aiaga ning kohandas selle oma loomadele. 1912. aastal avas ta selles loomateatri (hiljem sai see tuntuks kui Durovi Elavnurk) 90 vaatajale. 1919. aastal andis Durov teatri ja hooned üle riigile. Ise jäi ta seda juhatama. Pärast tema surma (1934) juhtisid teatrit tema lesk ja seejärel tütar.
1980. aastal kerkis vana hoone kõrvale 328 vaatajakohaga uus hoone. 1982. aastal nimetati kahe saaliga teater Durovi-nimeliseks loomateatriks, 2003. aastal Vanaisa Durovi Elavnurgaks.
Teatridirektoreid.
Aastatel 1978–2007 oli teatri juht NSV Liidu rahvakunstnik Natalija Durova. Pärast Natalija surma sai teatri direktoriks ja kunstiliseks juhiks tema vend Venemaa rahvakunstnik Juri Durov. 1. novembril 2022 võttis teatrijuhi ameti üle Juri tütar Natalja Durova noorem (sündinud 1988).
Juri Jurjevitš Durov

Juri Jurjevitš Durov (vene keeles "Юрий Юрьевич Дуров"; sündinud 11. oktoobril 1954 Thbilisis) on vene tsirkuseartist (loomataltsutaja).
Juri Durov sündis loomataltsutaja Juri Durovi perekonnas. Tsirkuseareenil hakkas esinema kuueaastaselt isa atraktsioonides. 14-aastaselt juhtis iseseisvalt atraktsiooni, sest isa oli filmivõtetel. Pärast isa surma 1971. aastal külalisetendustel Brüsselis, võttis isa atraktsiooni üle ja esines sellega kuus aastat. 1978. aastal ilmus areenile enda loodud atraktsiooniga. Pärast loomataltsutajast poolõe Natalija Durova surma (2007) sai Durovi loomateatri direktoriks ja kunstiliseks juhiks. 1. novembril 2022 võttis teatrijuhi ameti üle tema tütar Natalja Durova noorem (sündinud 1988).
Natalija Durova

Natalija Jurjevna Durova (vene keeles Наталья Юрьевна Дурова; 13. aprill 1934 Moskva – 27. november 2007 Moskva) oli vene tsirkuseartist (loomataltsutaja) ja literaat.
Natalija Durov sündis loomataltsutaja Juri Durovi perekonnas. Lõpetas 1956. aastal 
Gorki-nimelise Kirjandusinstituudi ja hiljem kaugõppes Timirjazevi-nimelise Moskva Põllumajanduse Akadeemia veterinaaria erialal. 
Tsirkuseareenil esines Durova esimest korda viieaastaselt 1939. aastal isa atraktsioonis. 1942. aastast esines geparditega, elevantidega ja ilvesega. Aastatel 1961–1973 oli Sojuzgostsirki palgal, esines merilõvidega, morskadega ja ahvidega. Alates 1978. aastast kuni elu lõpuni oli Durovi Elavnurga direktor ja kunstiline juht (1982. aastast Durovi Loomateater). Avaldas rohkem kui 30 raamatut loomadest ja tööst nendega. Valiti NSV Liidu Kirjanike Liidu liikmeks.
Durova on maetud Moskvas Novodevitšje kalmistule. Tema abikaasa Mihhail Bolduman (1898–1983) oli näitleja, NSV Liidu rahvakunstnik. Natalija Durova poolvend Juri Durov on tsirkuseartist.
Siinuskulissajam

Siinuskulissajam on mehhanism, mille abil saab teisendada lineearset edasi-tagasi liikumist pöördliikumiseks ning vastupidi. Lineaarselt liikuv osa ehk kolb on ühendatud pöörleva osaga. Ühendus koosneb lineaarselt liikuva osa küljes olevast pilust ning pöörleva osa küljes olevast pulgast. Liikuva osa asukoht ajas on püsiva pöörlemiskiiruse juures vaadeldav kui lihtharmooniline võnkumine, tekitades sinusoidilise tunnusjoone.
Kasutusalad.
Siinuskulissajamit kasutatakse kõige sagedamini nafta- ja gaasitorude voolu reguleerivates ventiilides. Ajalooliselt on kasutatud siinuskulissajamil põhinevaid algelisi masinaid metalli töötlemisel ning ka erinevates auru- ja sisepõlemismootorites. Üks tuntumaid kasutusalasid on auruvedurite rattad, kus aurusilindri kepsu lineaarne liikumine muudetakse rataste pöörlemiseks.
Sisepõlemismootor.
Ideaaltingimustes rakendub jõud samasihiliselt siinuskulissajami liikumissuunaga. Sinusoidse liikumise ja kiirenduse ning kosinusoidse kiiruse tulemusena saavutatakse sujuv mootori töö. Ülemises piirasendis (surnud seis) veedetud protsentuaalselt suur aeg tõstab mootori teoreetilist efektiivsust. Samuti eemaldab sinusoidne liikumine kepsu nurgamuutused. 
Siinuskulissajameid siiski ei kasutata tänapäeval enamus sisepõlemismootorites. Peamiseks põhjuseks on lineaarselt liikuva osa pilu kiire kulumine. Lisaks, pikaajaline ülemises piiriasendis viibimine tõstab mootori soojuskadusid, mis langetab efektiivsust reaalsetes sisepõlemismootorites.
Juri Durov

Juri Vladimirovitš Durov (vene keeles Юрий Владимирович Дуров; 12. jaanuar 1910 (vkj 30. detsember 1909) Peterburi – 22. veebruar 1971 Brüssel) oli vene tsirkuseartist (loomataltsutaja).
Juri Durov kasvas üles loomataltsutajast vanaisa Vladimir Durovi perekonnas. Oli aastatel 1918–1928 Durovi assistent Durovi Elavnurgas. 1935. aastast esines iseseisvalt dresseeritud loomadega. Valdas täiuslikult Durovi loomadressuuri metoodikat. 46 aasta jooksul käis ringreisidel Nõukogude Liidus ja üle maailma. Suri 22. veebruaril 1971 olles Brüsselis külalisetendustel.
Durov on maetud Moskvas Novodevitšje kalmistule. Tema tütar Natalija Durova oli ja poeg Juri Durov on samuti loomataltsutajad.
Lev Vassiljev (kunstnik)

Lev Vassiljev (20. veebruar 1929 Tula – 17. detsember 2020) oli Eesti maalikunstnik ja graafik.
Vassiljev sündis inseneri perekonnas. Pärast õpinguid Moskva kunstikeskkoolis siirdus ta Tallinna, kus õppis 1950–1956 ERKI-s ja lõpetas selle skulptuuri erialal. Tema õppejõududeks olid vanema põlvkonna Eesti skulptorid nagu Enn Roos, Aleksander Kaasik ja Martin Saks. 
1950.–1960. aastail kujunes temast raamatuillustraator ja –kujundaja, kes töötas peamiselt Moskva raamatukirjastustele. 1966–1970 töötas ta õppejõuna Moskva Kõrgemas Kunsttööstuskoolis ning 1970–1974 Tallinna Pedagoogilise Instituudi kunstiosakonnas. Ta tegutses ka plakatikunstnikuna. Seejärel oli ta vabakunstnik ja Eesti Kunstnike Liidu liige ning Maalikunstnike Liidu liige. 
Isiklikku.
Tema abikaasa oli graafik Maret Olvet.
Vladimir Durov

Vladimir Leonidovitš Durov (vene keeles Владимир Леонидович Дуров; 7. juuli (vkj 25. juuni) 1863 Moskva – 3. august 1934 Moskva) oli vene tsirkuseartist (loomataltsutaja).
Vladimir Durov esines tsirkuseareenil alates 1879. aastast. Kujundas loomadressuuri teaduslikud alused. Avas 1912. aastal Moskvas Staraja Božedomka tänaval (tänapäeval Durovi tänav) loomateatri (hiljem sai tuntuks kui Durovi Elavnurk), mille andis 1919. aastal üle riigile. Durov jäi seda juhatama. 1920. aastatel organiseeris zoopsühholoogia labori. Kirjutas mitu raamatut loomade dresseerimisest, sealhulgas 1927. aastal "Мои звери" (eesti keeles "Minu loomad", Ilukirjandus ja Kunst, 1946). 
Durov on maetud Moskvas Novodevitšje kalmistule.
Vladimir Grigorjevitš Durov

Vladimir Grigorjevitš Durov (vene keeles Владимир Григорьевич Дуров; 29. aprill (vkj 16. aprill) 1909 Voronež – 14. märts 1972 Moskva) oli vene tsirkuseartist (loomataltsutaja).
Vladimir Durov oli Durovite tsirkusedünastia esindaja, tsirkuseartist Anatoli Durovi (1864–1916) lapselaps. Pärast loomataltsutajast onu Anatoli Durovi surma (1928) võttis üle tema dresseeritud loomad ja hakkas nendega tsirkuses esinema. Käis ringreisidel, sealhulgas andis külalisetendusi Suurbritannias, Belgias, Itaalias ja Prantsusmaal. Kirjutas artikleid tsirkusekunstist.
Durov on maetud Moskvas Novodevitšje kalmistule. Tema nimekaimust vanaisa vend Vladimir Durov oli Durovi loomateatri rajaja.
Tunnustus.
]
Gotabaya Rajapaksa

Nandasena Gotabaya Rajapaksa (singali keeles ගෝඨාභය රාජපක්ෂ, tamili keeles கோட்டாபய ராஜபக்ஸ; sündinud 20. juunil 1949) on Sri Lanka sõjaväelane ja poliitik, Sri Lanka president (2019–2022). 
Ta oli aastatel 2005–2015 Sri Lanka kaitseministeeriumi sekretär, nendel aastatel oli president tema vanem vend Mahinda Rajapaksa. Tema ametiajal õnnestus Sri Lanka relvajõududel väljuda võidukalt Tamili Tiigrite vastu veerand sajandit peetud kodusõjast.
Rajapaska sündis Sri Lanka Lõunaprovintsis, ta kuulub võimukasse suguvõssa. Ta õppis Colombos Ananda kolledžis, aprillis 1971 astus Sri Lanka armeesse. Ta läbis väljaõppe Diyatalawas armee väljaõppekeskuses ning määrati algul sidesõduriks, hiljem jalaväelaseks. Ta osales Sri Lanka kodusõja esimestes etappides Gajaba rügemendi koosseisus, võitles Vadamarachchi operatsioonis, Thrividha Balaya operatsioonis ning tõrjus 1987.–1989. aasta JVP ülestõusu. 
Ta läks ootamatult vara erru ning naasis tsiviilellu IT-alale, aastal 1998 kolis ta Ameerika Ühendriikidesse. 
Aastal 2005 kolis ta kodumaale tagasi, et aidata enda vennal valmistuda presidendivalimisteks, ta määrati samal aastal kaitseministeeriumi sekretäriks. Tema ametiaja sisse jäi ka 2009. aasta, kui Sri Lanka valitsusväed said lõplikult võitu Tamili tiigritest, kelle juht Velupillai Prabhakaran samal aastal lahingus hukkus. Detsembris 2006 tegid Tamili tiigrid Gotabaya Rajapaskale mõrvakatse, kuid enesetapurünnak luhtus. Ta astus 2015. aastal ametist tagasi, kuna tema vend kaotas valimised. 
2018. aastal kandideeris ta presidendivalimistel. Tema programm taotles rahvuslikkust, majandusarengut ja riikliku julgeoleku parandamist. Võidu tagas talle toetus saare singalite enamusega piirkondades. 18. novembrist 2019 kuni 14. juulini 2022 Sri Lanka president. Ta oli Sri Lanka ajaloo esimene sõjaväelise taustaga riigipea ning esimene varasema valitsuskogemuseta riigipea.
Lennuki salongipersonal

Lennuki salongipersonal koosneb välja koolitatud inimestest, kelle ülesanne on vastutada reisijate turvalisuse ja heaolu eest kogu lennu vältel. Lennuki salongipersonali liikmeid kutsutakse reisisaatjateks. Naissoost salongipersonali liiget võib nimetada ka stjuardessiks ja meessoost liiget stjuuardiks.
Salongipersonali tööülesanded.
Salongipersonali tööülesanded võivad lennufirmades erineda. Põhilised tegevused lennuki pardal on esitatud järgnevas loendis.
Nõuded salongipersonalile.
Salongipersonali meeskonnaliikmeks saamise nõuded erinevad lennufirmati, kuid enne koolitusele pääsemist tuleb kõigil läbida kohustuslikud katsed. Üldnõuete kohaselt peab kandidaat olema vähemalt 18-aastane. Kandidaadilt nõutakse head suhtlusoskust ja meeskonnas töötamise oskust. Samuti peaks kandidaat olema terve ja heas füüsilises vormis, kuna nõutakse ka ujumisoskust. Salongipersonali meeskonnaliige peab oskama suhelda vabalt inglise keeles, kuid kasuks tulevad ka teised keeled.
Salongipersonali tööga kaasnevad hüved.
Seoses tööga on võimalik sattuda paljudesse riikidesse ja avastada uusi paiku. Meeskonna põhiline tööülesanne on reisijatega suhtlemine, mille tõttu on võimalik tutvuda eri rahvustega. Majutuse ja toitlustuse organiseerib sihtkohtades tööandja ja need on salongipersonalile tasuta. Samuti tagab lennufirma oma meeskonnaliikmetele tervise- ja elukindlustuse. Lisaks on üheks töötamisega kaasnevaks hüveks soodsad või isegi tasuta lennupiletid. Töötajale tagatakse üsna paindlik töögraafik.
Irina Bugrimova

Irina Nikolajevna Bugrimova (vene keeles Ирина Николаевна Бугримова; 13. märts 1910 Harkiv – 20. veebruar 2001 Moskva) oli vene tsirkuseartist (lõvitaltsutaja).
Bugrimova sündis veterinaariaprofessori perekonnas. Käis muusika- ja balletikoolis. Harrastas kergejõustikku ja motosporti. Tuli Ukraina NSV meistriks kuulitõukes ja kettaheites. Tsirkuses hakkas esinema 1929. aastal koos Aleksandr Buslajeviga. Hiljem sai temast naiste seas esimesi kiskjate dresseerijaid Nõukogude Liidus. 1937. aastal esines leopardidega, aastatel 1946–1976 lõvidega. Sageli olid etteasted kombineeritud teiste loomadega. Tema loomarühmas oli 80 lõvi, 12 hobust ja 12 koera. Viimase tsirkuseetenduse andis ta 1976. aastal Lvivis. 
Bugrimova on maetud Moskvas Trojekurovo kalmistule.
Tereza Durova

Tereza Gannibalovna Durova (vene keeles Тереза Ганнибаловна Дурова; sündinud 3. oktoobril 1953 Bakuus) on vene tsirkuseartist ja teatrilavastaja. 
Tereza Durova vanemad olid loomataltsutajad Tereza Durova ja armeenia päritolu Gannibal Nadžjarov. 13-aastaselt esines Tereza koos emaga tsirkuseareenil dresseeritud elevantidega. Tsirkuses jätkas ta esinemist kuni 21 aasta vanuseni. Seejärel läks mehele ja jättis tsirkuse sinnapaika. Ta lõpetas 1982. aastal Venemaa Teatrikunsti Instituudi – GITIS-e režiiteaduskonna. 1991. aastal organiseeris Moskvas rahvusvahelise klounifestivali. Aasta hiljem asutas Moskvas klounaaditeatri (tänapäeval Serpuhhovka Theatrum) ning sai selle kunstiliseks juhiks ja lavastajaks.
Nikólaos Panagiotópoulos

Nikólaos Panagiotópoulos (kreeka keeles Νικόλαος Παναγιωτόπουλος; sündinud 18. augustil 1965 Kaválas) on Kreeka poliitik, ta kuulub erakonda Uus Demokraatia. Ta oli 9. juulist 2019 kuni 26. maini 2023 Kreeka kaitseminister.
Ta on harrastanud nooruses ujumist ja veepalli. Ta on lõpetanud Ateena ülikooli juristina. Ta on lõpetanud Pennsylvania Ülikoolis kraadiõppe majanduse ja rahvusvaheliste suhete alal. 1990. aastatel töötas ta eraettevõttes. Ta oli töösturite piirkondliku organisatsiooni sekretär. 2000. aastast töötas juristina.
2007. aastal valiti ta Kavála valimisringkonnas esimest korda Kreeka parlamendi liikmeks. Ta kandideeris edukalt uuesti 2009. aastal, mais 2012, juunis 2012, jaanuaris 2015, septembris 2015 ja 2019. aastal toimunud valimistel.
Juulist 2012 kuni juulini 2013 oli ta Antónis Samarási valitsuses Kreeka töö-, sotsiaalkaitse ja sotsiaalse solidaarsuse aseminister.
9. juulist 2019 kuni 26. maini 2023 oli ta Kreeka kaitseminister Kyriákos Mitsotákise valitsuses.
Tšornomorsk

Tšornomorsk (ukraina keeles Чорноморськ) on oblastilise alluvusega linn Ukrainas Odessa oblastis. Linn asub Musta mere ääres, 16 km Odessast lõuna pool. 1927–2016 oli linna nimi Illitšivsk (Іллічівськ, vene Ильичёвск) Vladimir Iljitš Lenini järgi.
Tšornomorsk tekkis 1958. aastal rajatud sadama juurde.
Linna ümbritseb maismaal Ovidiopoli rajoon.
2001. aastal olid 67,6% linna elanikest ukrainlased ja 27,4% venelased.
Linnas asub Ukraina suurim kalandusettevõte "Antarctica".
Praktika

Praktika on üldmõiste, mis vastandub teooriale.
Tavaliselt mõistetakse praktikana igapäevast tegevust, teooriale vastanduvat tegelikkust ja meetodite rakendamist.
Praktiline tegevus on suunatud väljapoole, selle käigus ei süüvita tunnetusse või teadmisse kui sellisesse.
Juba Platon tegi vahet teoreetilisel ja praktilisel teadmisel ("tautê toinyn sympasas epistêmas diairei, tên men praktikên proseipôn, tên de monon gnôstikên", Polit. 258 E). 
Ka Aristoteles teeb vahet praktilisel teadmisel ("epistêmê praktikê") ja teoreetilisel teadmisel ("epistêmê theôrêtikê") ning tehnikal ja kunstil ("poiêtikê") (Met. VI 1, 1025 b 18). Ta räägib praktilisest elust ("zôê praktikê", Eth. Nic. 98a 3), praktilisusest ("praktikoi" l. c. 95b 22. Met. II 1, 993b 23) ja praktilisest mõistusest.
Let's Go Luna!

"Let's Go Luna!" on Ameerika Ühendriikide – Kanada animafilm. Seriaali hakkas 2018. aastal tootma Brown Bag Films ja 9 Story Media Group.
Chengdu J-9

Chengdu J-9 oli Hiina hävituslennuki prototüüp, mille projekt jäi arendamisfaasi ja mille tootmiseni ei jõutud. J-9 projekt valmis aastatel 1964–1980. 
Hävituslennuki valmistamisest loobuti, sest Hiina lennundustööstuse võimalused olid piiratud ega suutnud välja töötada piisavalt arenenud tehnoloogiat uue põlvkonna hävituslennuki valmistamiseks. Selle asemel valmistati Shenyang J-8, mille projekti arendati paralleelselt Chengdu J-9ga. J-8 oli ehituselt lihtsam ja selle väljatöötamine vähem keerukam.
Lennuki arendamine.
1960. aastate alguses ei olnud Hiina Rahvavabastusarmeel (PLA – People's Liberation Army) võimalusi hankida kolmanda põlvkonna hävituslennukeid. Seetõttu algatati kaks hävituslennuki projekti: Shenyang J-8 ja Chengdu J-9. J-9 programm käivitati 1964. aastal. Hiinas valitsenud kriitiline majanduslik seis oleks võimaldanud lennuki esimese prototüübi lendamist alles 1975. aastal. Chengdu Aircraft Corporationi ehitatud J-9 edasiarendused peatati 1980. aastal, sest ei suudetud välja töötada lennukile piisavalt suure võimsat mootorit. 
Lennuki kujundus.
Lennuki juures kasutati "canard delta" tiivakujundust. "Canard delta" tiivakujundusel asetatakse peatiiva ette väiksem esitiib. Hävitaja väljatöötajad nõudsid lennukilt kiiruse 2,4 Machi (lennuki kiiruse ja õhus leviva helikiiruse suhe) ja kõrguse 20 km saavutamist. Need nõudmised olid kõrged ühe mootoriga hävitajale, kuna varem polnud ükski teine ühe mootoriga hävitaja suutnud selliseid näitajaid saavutada. Selle jaoks pidi J-9 olema ehitatud turboventilaatormootoriga, mis oli võrreldav Ameerika neljanda põlvkonna hävitajatega. Üksikmootoriga deltakujuline disain tühistati 1980. aastal. Programmi jooksul tehtud aerodünaamilisi uuringud kasutati hiljem J-10 ja J-20 edasiarendamisel. 
Lennuki andmed.
Tippkiirus: 3024 km/h 
Pikkus: 18 m 
Tühimass: 14 000 kg 
Mootor: turboventilaatormootor 
Tootja: Chengdu Aircraft Corporation
Ogerta Manastirliu

Ogerta Manastirliu (sündinud 31. detsembril 1978 Tiranas) on Albaania poliitik, ta on Albaania Sotsialistliku Partei liige. Ta on 13. septembrist 2017 Albaania tervishoiu- ja sotsiaalkaitseminister.
Ta sündis aastal 1978 Tiranas. Ta on lõpetanud Tirana Ülikooli loodusteaduskonna keemikuna. Ta omandas aastal 2004 doktorikraadi analüütilise keemia ja keskkonnakeemia alal.
Ta on aastast 2017 Albaania parlamendi liige. 13. septembrist 2017 on ta Albaania tervishoiu- ja sotsiaalkaitseminister.
Isiklikku.
Ta on abielus Ermal Gjinajiga, paaril on kaks tütart. Ta valdab lisaks albaania keelele veel inglise ja itaalia keelt.
Kristo Kollo

Kristo Kollo (sündinud 17. jaanuaril 1990 Tartus) on eesti võrkpallur ja endine rannavõrkpallur.
2014. aastast mängib ta Eesti võrkpallikoondises ja hooajast 2023/24 Eesti meistriliiga klubis Barrus Võru.
Koos Oliver Vennoga on võitnud 2008 rannavõrkpalli U19 MM-il ning 2007 rannavõrkpalli U18 EM-il kulla.
Eesti parim rannavõrkpallur 2012–15 (koos Rivo Vesikuga) ja 2016 (koos Karl Jaaniga).
David Izonritei

David Izonritei (ka David Izon; sündinud 29. aprillil 1968 Lagoses) on Nigeeria endine poksija.
Ta sai raskekaalus (kuni 91 kg) 1992. aasta Barcelona olümpiamängude poksivõistlusel hõbemedali, kaotades finaalis kuldmedali- ja olümpiavõitjale Félix Savónile (Kuuba).
Ta poksis märtsist 1993 kuni märtsini 2003 elukutselisena. Ta osales kokku 33 kohtumisel ning võitis neist 27 (neist 23 nokaudiga) ja kaotas 6 (neist 2 nokaudiga) kohtumist.
Savimullad

Savimullad on mullad, mille füüsikalise savi sisaldus on üle 50%. Savimullad püsivad hästi koos ja on sageli sõmeralise struktuuriga. Struktuuri puudumise korral on nad vett läbilaskmatud. Savimullad on toitainerikkad, kuid märjad ja külmad. Savimullad moodustavad Eesti muldkattest 4,8% ja haritavast maast 5,8%. 
Liigitus.
Savimullad liigitatakse füüsikalise savisisalduse järgi kolmeks: 
Põllumajanduses.
Savimullad moodustavad haritavast maast 5,8%. Need on ühed kõige keerulisemad ja ilmast sõltuvamad mullad, kuna on tundlikud pragunemisele suvel ja vee kogumisele talvel. Aeglase kuivamise ja soojenemisega kevadel. Talvel võivad mullad jääda märjaks ja külmaks ning suvel kuivada. Savimullad tihenevad kergelt, muutes taimede juurte kasvu raskemaks. Savimuldadel on ka positiivseid külgi. Savi hoiab oma tiheduse tõttu hästi niiskust ja savimullad võivad olla toitainerikkamad kui teised mullad, sest savimullad moodustavad negatiivselt laetud osakesi, mis hoiavad kinni positiivselt laetud osakesi nagu näiteks kaltsium, kaalium ja magneesium.
Durov

Durov (vene keeles Дуров) on venepärane perekonnanimi. Nime naissoost vorm on Durova.
Messerschmitt Me 410

Messerschmitt Me 410 oli Saksamaa hävitaja-pommitaja tüüpi sõjalennuk, mida kasutas Luftwaffe teises maailmasõjas. Vastase rünnakute vältimiseks sooviti lennuki disainimisel saavutada võimalikult suur lennukiirus. Vastav võimekus saavutati minimaalse soomustamisega, mis vähendas lennuki kaalu. See tagas suurema lennukiiruse ja võimaldas kanda rohkem relvastust, kaasa arvatud pomme. Lennuki eelkäija oli Me 210, kuid peale tiibade ja kere modifitseerimist ning mootorite asendamist muudeti nimi Me 410-ks. 
Arendus.
Lennuk Messerschmitt Me 410 oli Me 210 edasiarendus. Me 210 oli ebastabiilne ja halvasti juhitav, mistõttu ei jõudnud lennuk arendusfaasist tootmiseni. Lennuki juhitavust ja aerodünaamikat parandati, nii valmisid uued Me 210C ja Me 210D lennukid. Need olid mõnel määral esialgsest Me 210-st paremad, kuid ei andnud jätkuvalt soovitud tulemust. 1943. aastal valmistati Me 310, kuid ka see oli omadustelt kehv. Pärast seda võeti kasutusele uus disain ja mootorid asendati parematega. Uus lennuk nimetati Me 410-ks. Me 410 oli disainitud kahele meeskonnaliikmele: piloodile ja laskurile. Raskehävitajana varustati lennukid 2 × 20 mm MG 151 kahuritega ja 2 × 7,92 mm MG 17 kuulipildujatega. Kuulipildujad olid kinnitatud lennuki ninasse. Lisaks kasutati kaugjuhitavaid 13 mm MG 131 tüüpi kuulipildujaid, et kaitsta lennukit külgedelt lähenevate vastase lennukite eest. Me 410 oli võimeline kandma lastina kuni 1000 kg pomme. 
Disain.
Uued Me 410 lennukid varustati Daimler-Benz DB 603A mootoritega. Need arendasid kaksikmootorilise paigutusega kuni 1750 hobujõudu. Seega võrreldes vanade PS DB 605 mootoritega, mis arendasid kuni 1454 hobujõudu, oli vahe ligi 300 hobujõudu enam. Uueks maksimaalseks kiiruseks sai 625 km/h võrreldes vana 579 km/h tippkiirusega. Uued mootorid võimaldasid arendada rohkem võimsust, mistõttu võisid uuemad lennukid kanda rohkem pomme. Uue disainiga muutus lennuk 680 kg raskemaks, kuid tänu võimsamatele mootoritele ei mänginud see suurt rolli. Uue disainiga pikendati lennuki keret ja lisati uued automatiseeritud eeltiivad. Võrreldes Me 210-ga muudeti Me 410-l väliste tiibade geomeetriat, et tuua aerodünaamiline kese rohkem ette. Selle jaoks muudeti tiibade esiserva välimiste paneelide noolsus sisemiste paneelide noolsusega samasuguseks. Mõlemal paneelil oli pärast seda 5,5-kraadine noolsus. Selle muudatusega paranes märkimisväärselt lennuki juhitavus.
Tehnilised andmed.
Järgnevas tabelis on Me 410 tehnilised andmed.
87. üksik öine pommituseskadrill Tasuja

Lennueskadrill Tasuja oli II maailmasõjas Punaarmee lennuüksus. Ametliku nimega 87. üksik öiste pommituslennukite eskadrill moodustati 1944. aasta suvel ühes Tšuvaššia lennukoolis. Sealt saadi eskadrilli jaoks vajalik isikkoosseis juhtkonna ja kursantidest lendurite näol. Eskadrilli põhitegevused olid öised pommituslennud õppelennukil Po-2, kuid neid lennukeid kasutati ka luure ja sidepidamise eesmärgil. 
Eskadrilli loomine.
Pärast Punaarmee rahvusliku väekoondise 8. Eesti Laskurkorpuse moodustamist 1942. aastal tekkis vajadus formeerida selle koosseisu ette nähtud üksik lennueskadrill. Kaks aastat hiljem loodigi eskadrill, mis hakkas otseselt alluma NSV Liidu lennuväele. Kuna algselt puudusid korpusel lennukid, korraldati Nõukogude Liidu tagalas ja Eesti Laskurkorpuses viibinud eestlaste seas rahakorjandus. Väidetavalt selle raha eest osteti eskadrillile 15 Polikarpov Po-2 (tuntud ka nimega U-2) tüüpi õppelennukit, mis on muidugi täielik propaganda, arvestades NSV Liidu tegelikku sõjamajandust. Eskadrill oli eestikeelse nimega, mis oli lennukite kerele maalitud lausa ladina tähestikus, vaatamata vastuolule Nõukogude sõjaväemärgistuse reeglitele. Üksuses teenisid põhiliselt vene rahvusest piloodid.
Sõjategevus.
1944. aasta juulis saabus üksus Narva lähistele rindele, kus see anti Eesti Laskurkorpuse käsutusse. Üksus sooritas algselt vaid luure- ja sidelende. Alates augustist hakkas eskadrill tegutsema oma põhiülesandega – öiste pommituslendudega. Selliste öiste lendude tegelikuks eesmärgiks oli võimalikult palju vaenlast häirida ka pimedal ajal, ööpäevaringselt mitte anda talle rahu. Kui Punaarmee oli 1944 aasta juulis Narva vallutanud paiknes üksus peamiselt Olgina lennuväljal. Kuna tegemist oli üksusega, mis oli liidetud Eesti Laskurkorpusega, ühtisid nende lahinguteed ka Narvast edasi.
Tallinna vallutamise järel 1944. aasta septembris viidi üksus Tallinna, kus eskadrilliga liitus esimene sinna suunatud eestlasest lendur vanemleitnant Hugo Abram. Pärast pealinna vallutamist 1944. aastal keskendus eskadrill Tasuja sõjategevus peamiselt Eesti saartele. 1945. aasta märtsis saabus üksus Kuramaale vallutatud Lätis, mis jäigi eskadrillile viimaseks lahingupaigaks kuni sõja lõpuni. Juunis 1945 saabus üksus tagasi Tallinna Ülemiste lennuväljale. Kokku sooritas eskadrill umbes 1500 lahingu- ja 1200 side ülesannetega lendu.
Sõja lõpp.
Pärast sõda eksisteeris lennueskadrill Tasuja veel aasta, mille jooksul pääses üksuse ridadesse mõningaid eestlasi. Need olid kaptenid Alfred Nõmmik ja Artur Heinlaid ning vanemleitnant Arseni Palu. 1946. aastal saadeti Eesti Laskurkorpuse likvideerimisel laiali ka struktuuri kuulunud 87. öiste pommituslennukite eskadrill Tasuja.
Cessna 152

Cessna 152 on Ameerika kahekohaline fikseeritud telikutega mitmeotstarbeline lennuk. Lennuk on ehitatud Cessna 150 baasil ja esimesena mainitud 1977. aastal. Cessna 152-l on võimsam mootor ja väikesed konstruktsiooni muudatused. Esimene proovilend tehti 1978. aastal ja lennukit toodeti 1985. aastani. 
Tootmine.
Cessna 152 kuulutati esimest korda välja 1977. aastal. Cessna 152 tootmise peamine põhjus oli uue 100 LL kütuse kasutamise algus. Lennuki tootmine lõppes 1985. aastal ja kokku toodeti 7584 lennukit. Nende seas olid A152 ja FA152 Aerobat mudelid. 
Tehnilised omadused.
Maailmas on tuhandeid erinevaid Cessna 152 tüüpi lennukeid. Seetõttu on igal lennukil erinevad tehnilised omadused. 
Mootor.
Kõik Cessna 152 lennukid on toodetud koos Lycoming O-235 mootoriga. See mootor on võimas ja töötab uue kütusega – 100LL. 
Lennukikere.
Lennukikere oli peamiselt metallist (alumiiniumist). Tiibadel on kahepoolne nurk, mis on tavaliselt 1 kraadi all. 
Juhtimisseadmed.
Topeltkontrollerid olid Cessna 152 mudelis kohustuslikud, kuna lennukis olid topeltkontrollerid baasvarustuses. 
Tagatiibade maksimum väljamineku nurk on 30 kraadi ja need tulevad välja elektrilise kontrollseadiste abiga. 
Telik.
Cessna 152 on varustatud kolmnurgakujuliste fikseeritud telikutega. Ninatelik asub mootori all ja põhitelik asub tiiva all. Ninatelik võib pöörata kuni 8 kraadi, et käitada lennukit maa peal. Pidurite süsteem asub põhitelikus ja on kontrollitav kogu süsteem. Rattaid saab eraldi kontrollida. Cessna 152-l on seisupidurid, mida aktiveeritakse kokpitist. 
Tüübid.
Cessna 152.
Kõige klassikalisem tüüp on kahe istekohaga kerglenduv õhusõiduk. Tavaline telik on fikseeritud ja kolmnurksel telikul on üks ninatelik ja kaks põhitelikut.
Cessna A152 Aerobat.
Kahe istekohaga trikilennuk. Kokku toodeti 315 lennukit, millel olid +6/-3G sertifikaadid. Selle lennuki põhimõte on intensiivne manööverdamine. Lennukile anti sertifikaat 1977. aastal ja toodeti samal ajal (1978–1985) nagu tüüpi Cessna 152. 
Kasutamisalad.
Tüübil Cessna 152 on ainult kaks istekohta. See muudab lennuki kommertslennu jaoks ebapopulaarseks. Samas on paljud Cessna 152 lennukid isiklikus kasutuses Ameerikas ja Lõuna-Euroopas.
Nojim Maiyegun

Nojim Maiyegun (17. veebruar 1941 Lagos – 26. august 2024) oli Nigeeria poksija.
Ta sai I keskkaalus (kuni 71 kg) 1964. aasta Tōkyō olümpiamängude poksivõistlusel pronksmedali, kaotades poolfinaalis hilisemale hõbemedalivõitjale Joseph Gonzalesile (Prantsusmaa) ja jäädes edasisest medaliheitlusest välja. See oli Nigeeria poksijate ja üldse sportlaste esimene medal kaasaegsetelt olümpiamänguselt alates Nigeeria sportlaste debüüdist 1952. aastal.
Ta poksis aprillist 1971 kuni detsembrini 1973 elukutselisena. Ta osales kokku 16 kohtumisel ning võitis neist 12 (neist 10 nokaudiga) ja kaotas 4 kohtumist. Ta asus seetõttu elama Austriasse.
Sügavõpe

Sügavõpe ehk süvaõpe moodustab osa laiemast masinõppe meetoditest, mis põhinevad tehisnärvivõrkudel koos omadusõppega. Sügavõpe võib olla juhendatud, pool-juhendatud või juhendamata.
Sügavõppe idee.
Sügavõppes on mitmed lihtsate „protsessorite kihid“ ühendatud võrguks niiviisi, et süsteemi sisend läbib järjekorras kõiki kihte. Sellise arhitektuuri inspiratsiooniks oli silmade võrkkesta poolt tajutud valguse info töötlemine inimajus. Antud lähenemine võimaldab tajuda keerukamaid struktuure ilma vajaduseta suurte andmehulkade järele.
Süvaõppe idee kohaselt korraldatakse õppimist kahel tasemel, sellest ka nimetus sügavaõpe. Suure hulga näidete põhjal leitakse ülemisel tasemel nende näidete seas küllalt sageli esinevad mustrid. Neid mustreid kasutades võib öelda, et nende mustrite ehk sisuliselt mõistete keeles, kirjeldatakse näited uuesti ära. Nii saadakse hoopis sisukamad ja lühemad näidete kirjeldused. Nüüd saab alumisel tasemel uuesti korraldada õppimist, kuid juba näidete palju paremaid kirjeldusi kasutades.
Näiteks näotuvastuse puhul võivad ülemisel tasemel tekkida mustritena sellised mõisted nagu nina, silmad, suu, kõrvad jne. Neid uusi mõisteid kasutades ja neid iseloomustades saab alumisel tasemel nägusid kirjeldada. Näo kohta võib öelda näiteks, et see on väikese suu, kõvera ninaga ja suurte kõrvadega vms. Tegelikult pole põhjust arvata, et arvuti süvaõppe meetodil just sellised inimesele omased mõisted leiab (nina, suu jne.)
Ajalugu.
Süvaõppe idee koos näidetega esitas 1970. aastal Mihail Bongard raamatus, mis ilmus nii vene kui inglise keeles. Süvaõppe head rakendused said võimalikuks alles käesoleval sajandil, mil arvutite võimsus on saanud piisavaks.
Berestõn

Berestõn () on linn Ukrainas Harkivi oblastis, Berestõni rajooni halduskeskus. Berestõn asub Harkivist umbes 88 km edelas.
Asula on rajatud kindlusena 1731. aastal.
Ukraina 2001. aasta rahvaloenduse andmetel oli Berestõni elanikest ukrainlasi 79,69%, venelasi 18,49%, valgevenelasi 0,54%, armeenlasi 0,21%, asereid 0,17%, tatarlasi 0,14%, grusiine 0,11% ja juute 0,04%.
Artur Heinlaid

Artur Heinlaid (kuni 1927 Arthur Vassikas; 25. oktoober 1904 Pärsamaa vald, Saaremaa – 24. veebruar 1970 Tallinn) oli Eesti sõjaväelane (kapten, 1936)
Crossairi lend 498

Crossairi lend 498 lennuk Saab 340B registreerimistunnusega HB-AKK oli kahe turbopropellermootoriga lennuk, mis lendas Zürichi ja Dresdeni liinil. Lennuk tõusis õhku 10. jaanuaril 2000. aastal Zürichi lennuvälja lennurajalt number 28 kohaliku aja järgi 17.54. 2 minutit ja 17 sekundit hiljem läks lennuk pöörisesse ning toimus kokkupõrge maaga, milles hukkusid kõik 10 pardal viibinud inimest. Lennuk maandus 5 km lennujaamast eemal oleval tühjal põllul.
Lennuki taust.
Õnnetusse sattunud Saab 340B oli kahe turbopropellermootoriga kommertslennuk, millel oli 33 reisijakohta. Lennuki järgmine hooldusaeg pidi toimuma 31. jaanuaril 2000. aastal. Lennukit oli õnnetuse toimumise ajani hooldatud korrapäraselt. Lennuki käitajaks oli Crossair ja lennuk oli liisitud Cinderella Aviation LLC käest.
Õnnetuse põhjus.
Õnnetuse kindel põhjus on siiani teadmata. Lennuk tõusis õhku 17.54 ja 17.56 märkas lennujuhtimiskeskus manöövrit, mida ei olnud lennuplaanis. Nimelt vasaku manöövri asemel kaldus lennuk paremale. Lennujuht võttis ühendust ka lennuki kapteniga, kuid sealt tuli vastuseks vaid ,Stand by“. Lennuk oli teadaolevalt tehniliselt korras. Samuti oli nii kaptenil kui ka esimesel ohvitseril piisavalt kogemust selle lennuki käitamiseks.
Asjaolud, mis võisid õnnetuse põhjustada:
Õnnetuses hukkunuid.
Lennuki pardal viibis õnnetuse ajal kümme inimest: kolm meeskonnaliiget ja seitse reisijat. Lennuki kapten oli Moldavian Airlinesist renditud piloot moldaavlane Pavel Gruzin, kellel oli lennutunde kokku 8452 ja neist Saab 340B lennukiga 1870 tundi. Lennuplaani kohaselt oli kapten see, kes täitis lennu ajal piloodi rolli. Kaptenile oli abiks Slovakkiast pärit esimene ohvitser Rastislav Kolesar. Lisaks oli pardal Prantsusmaalt pärit lennusaatja. Reisijate seas oli lisaks neli sakslast, üks prantslane, šveitslane ja hispaanlane.
Ümarvesilood

Ümarvesilood on vesiloodi liik, millega on võimalik määrata pinna tasasust kahes mõõtmes. Tavalised silindrilised vesiloodid on ühemõõtmelised. Ümarvesiloodi kasutatakse enamasti seadmetel, mida tuleb hoida tasapinna suhtes risti ning liikumatult. Loodi mull on ümmarguse kujuga ja mulli kohal asuval klaasil on kontsentrilised ringid. Ühendkuningriigi maamõõtjad nimetavad ümarloodi "circular bubble".
Ümarvesiloodi rakendamine.
Ümarvesiloodi kasutavad maamõõtjad geodeesias statiivi tsentreerimiseks. Vesiloodi mulli kasutatakse instrumendi ligikaudseks tasandamiseks kahes mõõtmes, tehes sellega instrumendi kinnitusaluse tasasemaks. Instrumendi keeramisega korratakse protsessi, et saavutada võimalikult täpne tasasus.
Ümarvesiloodi kasutavad ka tislerid, et töödeldav pind oleks totaalselt vertikaalne või horisontaalne. Tislerite ümarvesiloodid on tehtud puidust, näiteks roosipuust, eebenipuust ja mahagonipuust.
Xfly

Xfly on Eesti lennundusettevõtte Regional Jet OÜ bränd, mille alt osutatakse lennuteenust teistele lennundusettevõtetele. Regional Jet OÜ omanikuks on 51 protsendiga Eesti riiklik ettevõtte Nordic Aviation Group AS (ärinimega Nordica) ja 49 protsendiga Poola riiklik lennufirma LOT.
Xfly erinevuseks teistest ettevõtetest lennundussektoris on asjaolu, et pakutakse lennuteenust koos meeskondade ja spetsialistidega teistele lennufirmadele. Samas piletirisk ehk kasumlikkus ei sõltu reisijate arvust ega piletite müügist. Xflyl on kaks suuremat klienti: Skandinaavia tuntuim ettevõte SAS (Scandinavian Airlines System Denmark-Norway-Sweden) ja Poola riiklik lennufirma LOT Polish Airline. Lisaks neile on mitu väiksemat ja lühiajalisemat koostööpartnerit, kuid firma eesmärgiks on leida juurde just suurkliente. Firma prognoos aastaks 2025 on vähemalt viis suurklienti.
Ettevõtte peakontor asub Tallinnas Lennujaama teel 13. Lisaks asub Tallinnas Xfly kõige suurem baas, kus ööbib kokku 7–8 lennukit. Lisaks Tallinnale asuvad Xfly baasid ka Stockholmis, Kopenhaagenis, Billundis, Aarhusis, Vilniuses, Gälliveres ja Groningenis.
20. novembril 2024 andis Regional Jet OÜ koos Nordic Aviation Group AS (brändinimega Nordica) pressiteates teada, et esitatakse pankrotiavaldus ja lõpetatakse lennundustegevus. Lennukid tagastatakse liisinguettevõtetele või müüakse Transpordi Varahalduse OÜ kaudu maha.
Xfly kujunemine.
2015. aastal loodi Regional Jet OÜ, kelle esimeseks kliendiks oli emafirma Nordica, 2019. aasta sügisel lennud peatati ja Regional Jet suunas oma lennukid teenindama peamiselt SAS-i ja LOT-i lende.
28. veebruaril 2020 Tallinna Lennujaamas toimunud pressikonverentsil anti teada otsusest, et varem tuntud Regional Jet bränd uuendatakse Xflyks. X tähistab tundmatut faktorit, mida erinevate ettevõtete heaks töötamine endaga kaasa toob. Lisaks pakub Xfly teenuseid turbopropellerlennukitega, mistõttu leiti, et "Jet" brändi varasemas nimes võib olla eksitav. Lisaks plaanitakse tulevikus pakkuda klientidele pikemaid lende ja "Regional" ei peegelda ettevõtte tegelikku ärihaaret. Juriidilise nimena jääb endiselt kasutusele Regional Jet OÜ.
Ettevõtte väärtused on kiire kohanemisvõime, koostöö ja hoolivus.
Kuna tegemist on kasvava firmaga, siis suureneb Xfly töötajate arv iga kuuga. Eeldatav töötajate arv 2020. aasta lõpuks peaks lähenema 700 inimesele. Eestis annab Xfly tööd 10. märtsi 2020. aasta seisuga 260 inimesele. Rootsis pakutakse tööd 100-le, Taanis 150 inimesele. Soomes, Leedus ja Hollandis annab Xfly tööd 35 inimesele.
Lennukipark ja personal.
2020. aasta märtsi seisuga kuuluvad Xfly juhatusse Jan Olaf Palmér ning Eteri Harring.
2022. aasta alguses käitab ettevõte 16 lennukit, millest üheksa on ATR72-600 ja 7 CRJ900.
Lennukool.
Xfly pakub alates 2019. aasta oktoobrist 18 kuu pikkust intensiivset ATPL (Airline Transport Pilot Licence) ehk liinipiloodi loa õppeprogrammi. Selle eduka läbimise korral pakutakse Xfly esimese ohvitseri töökohta. Piloodi õpe algas 2020. aasta jaanuaris. 2020. aasta märtsi seisuga õpib lennukoolis kümmekond inimest.
US Airways

US Airways (varem USAir) oli Ameerika suur lennufirma, mis lõpetas individuaalse tegevuse 2015. aastal, kui Föderaalne Lennundusvalitsus andis loa US Airwaysil ja American Airlinesil ühineda üheks firmaks. 13. juulil 2015 teatas US Airways, et 17. oktoobril 2015 loobutakse US Airwaysi brändinimest. Sellel kuupäeval toimus ka US Airwaysi viimane lend, mida kutsutakse Flight 1939-ks (ehk lennuks 1939).
Ajalugu.
Ettevõtte algus- ja 1990. aastad.
Ettevõte alustas tegevust 1939. aastal nimega All American Aviation. Algusaastatel veeti posti ja mitmesuguseid saadetisi mägistes piirkondades Pennsylvania ja Lääne-Virginia osariigis. Reisijate veoga tehti algust 1949. aastal ning järgnevate kümnendite jooksul laieneti üheks suurimaks lennufirmaks Põhja-Ameerikas. 1979. aastal sai lennufirma nimeks USAir ja mitme väiksema lennuettevõtte ülevõtmise järel pandi 1997. aastal ettevõtte nimeks US Airways.
2000. aastad ja ettevõtte viimased aastad.
2001. aasta terrorirünnakud New Yorgis tõid kaasa suure kaose USA lennunduses. Sellest tulenevalt oli US Airways kahjumis ja kahel aastal (2002 ja 2004) koguni pankrotis. Ettevõte leidis rahastajad ning peagi suudeti olla taas toimiv ettevõte. 2013. aasta 14. veebruaril teatati, et US Airways ja American Airlines plaanivad ühineda üheks suureks lennufirmaks. Lepiti kokku, et uue ettevõtte nimeks jääb American Airlines, kuid suur osa ettevõtte juhtimisest jääb US Airwaysi juhtidele. 
2015. aastal sai ühinemine ametlikult teoks, mis tähendas US Airwaysi ajastu lõppu. US Airwaysi viimane lend toimus 17. oktoobril 2015. Viimast lendu kutsuti nimega Flight 1939, kuna lennuettevõte asutati just aastal 1939. Viimane lend kulges Philadelphiast San Franciscosse. Selle teekonna jooksul tehti vahemaandumised Charlotte’is ja Phoenixis, misjärel maanduti San Franciscos.
Olümpia medalivõitjad ujumises (mehed)

See on olümpiamedalistide täielik loetelu meeste ujumises.
See nimekiri on osa olümpiamängude ujumise medalivõitjate nimekirjast. Ta loetleb kõik suveolümpiamängude ujumisvõistluste medalivõitjad. Nimekiri on jaotatud võistluste järgi, mis on praegu olümpiamängude võistlusprogrammi osa, ja võistluste järgi, mida enam ei korraldata.
Praegune programm.
800 m vabalt.
 
4 × 100 m vabalt.
Märkus: alates 1992. aastast on eelvoorudes ujunud sportlased, kuid mitte finaalis võistkonda pääsenud ujujad saanud medaleid ka siis, kui nende võistkond jõudis finaalis kolme parema hulka.
4 × 200 m vabalt.
Märkus: alates 1992. aastast on eelvoorudes ujunud sportlased, kuid mitte finaalis võistkonda pääsenud ujujad saanud medaleid ka siis, kui nende võistkond jõudis finaalis kolme parema hulka.
4 × 100 m kompleksi.
Märkus: alates 1992. aastast on eelvoorudes ujunud sportlased, kuid mitte finaalis võistkonda pääsenud ujujad saanud medaleid ka siis, kui nende võistkond jõudis finaalis kolme parema hulka.
Peenar

Peenar (inglise keeles "bedding; garden plot") on piiritletud ala aias või pargis, mis on ette valmistatud taimede kasvatamiseks. Peenras võib kasvatada nii ilutaimi kui ka saagitaimi. 
Peenra tüübid.
Peenrakastid on tavaliselt tehtud puidust, kivist või betoonist ja võivad olla eri pikkuse ja kujuga. Peenrakastidega tõstetakse muld näiliselt tavalisest maapinnast kõrgemale, see on eriti hea külma kliima puhul, sest nii soojeneb muld kiiremini. Peenrakastid on kasulikud, sest ei soodusta umbrohu teket ja pikendavad kasvuperioodi. Maapinnast kõrgemal paiknevad istutuskastid jäävad jalgrajalt kõrvale ning seetõttu ei teki kokkusurutud mulda, mis häiriks taimede kasvamist. 
Lillepeenrad asetsevad tavaliselt maapinnal. Peamine eesmärk on muuta aeda kaunimaks. 
Köögiviljapeenraks peetakse peenart, kus kasvatatakse taimi inimese tarbeks, enamasti toiduks. Tavaliselt kasvatatakse tarbepeenral maitsetaimi ja juurvilju. 
Piiritletud peenrad on tavaliselt istutatud aia, hoonete või teede äärde. Enamasti on loodud esteetilisel otstarbel.
Kiviktaimla on iluaia osa, kus korrapäraselt või vabalt paigutatud looduslike kivide vahel kasvatatakse peamiselt mägiste või kiviste alade taimi.
Kuidas rajada peenart.
Peenra rajamiseks tuleb kõigepealt valida istutusala asukoht, mis vastab taimede nõudmistele valguse osas. Ala pinnavorm võiks olla tasane, nii jaotub vesi pinnal ühtlaselt. Mulla testimine annab ülevaate mulla koostisest. Tuleb veenduda, et taimed valitakse aeda mullastiku- ja valgustingimusi arvestades. Kõik taimed, millel on samad kasvutingimused, sobivad üksteise kõrvale.
Valitud ala tuleb seejärel puhastada umbrohust ning valmistada ette vastavatele taimedele vajalike toitainete ja väetisega. Järgmiseks tuleb mulda kaevata augud või vagu, mis on kuni 50 cm sügavune. Samuti tuleb mulda kobestada, et seal poleks tükke. Tuleb lisada väetis ja istutatavad seemned ning katta need õrna mullakihiga. Pealeaetava mulla paksus sõltub taimedest ning järgida tuleb just liigile vastavaid nõudeid. Sibulate istutamise puhul peab mugula pealmine osa olema 3-4 cm sügavusel õrna mullakihi all. See jälle oleneb istutavast taimest. Pinnast tuleb regulaarselt kasta, et muld ei oleks kuiv.
Adam and the Ants

Adam and the Ants oli 1970. aastate lõpul ja 1980. aastate alguses Adam Anti eestvedamisel tegutsenud inglise rokkmuusikaansambel. Nende esimene kunstiline juht oli Malcolm McLaren. 1980. aastal ilmunud albumi "Kings of the Wild Frontier" ilmumise järel saavutas bänd suure populaarsuse oma "sipelgamuusikaks" nimetatud stiiliga, korraldades ilma plaadifirma toeta Suurbritannia tuuri. "Ants Invasion" tuur lennutas edetabelitesse sellised hitid nagu "Dog Eat Dog", "Antmusic" ja "Kings of the Wild Frontier".
Ansambli populaarseim album oli 1981. aastal ilmunud "Prince Charming". Bändi liikmed torkasid silma romantismiajastu riietuse ja tugevasti meigitud välimusega.
Oru mõis (Viru-Nigula)

Oru mõis (saksa keeles "Orromois") oli Aseri mõisa karjamõis Viru-Nigula kihelkonnas Virumaal..
Rannamõisa mõis (Viru-Nigula)

Rannamõisa mõis (saksa keeles "Strandhof") oli Kalvi mõisa karjamõis Viru-Nigula kihelkonnas Virumaal..
Nõiamärgid

Nõiamärgid olid rahvausundis maagilise tähendusega märgid, loodus- ja üleloomulike jõudude sümbolid. 
Kogu maailmas on kasutatud nõiamärke juba alates esiajast. Märke tehti kaitseks kurja (pahatahtlik nõidus, haigused, õnnetused jms) vastu. Märke tehti ehitistele ja esemetele ka jumalustele pühendamiseks või neid vaimude kaitse alla andmiseks.
Nõiamärkideks olid põhiliselt kujundid (ring, rist, kolmnurk jne), mis sümboliseerisid üleloomulikke jõude, aga ka kujundite kombinatsioonid. Neid joonistati, põletati, lõigati või kanti muul moel vastavale objektile: hoonele või hooneosale, tarbe- või tööriistale, ka loomale. Nõiamärke võis teha ka käega. Rohkesti olid nad levinud rahvapärases ornamendis, kus neil aga polnud erilist maagilist tähendust. Nõiamärkideks võisid olla ka looma- või taimemotiivid (madu, tootem).
Eestlastel olid tuntumad nõiamärgid:
Teised nõiamärgid: